A Tanács 779/97/EK rendelete
(1997. április 24.)
a Balti-tengeren folyó halászati erőkifejtés irányítására vonatkozó szabályok bevezetéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel az 1994-es csatlakozási okmány előírásai szerint a vizekhez való hozzáférésre vonatkozó átmeneti rendelkezéseket a különleges halászati engedélyek közösségi rendszerének bevezetéséig kell alkalmazni; mivel e rendelkezéseket a 3237/94/EK bizottsági rendelet [4] határozza meg;
mivel e rendelkezések magukban foglalják azt, hogy a vizekhez és az erőforrásokhoz való hozzáférés feltételeit meghatározó, a halászati tevékenység folytatásáról szóló, valamint a különleges halászati engedélyek közösségi rendszerét bevezető közösségi intézkedések kerülnek majd elfogadásra; mivel e rendelet meghatározza ezen intézkedéseket;
mivel a rendelkezések hatálya alá eső halászati területeken a közösségi hajók által végzett halászati erőkifejtésről adatokat kell gyűjteni azok hasznosításának jobb megértése céljából;
mivel a halászati erőkifejtés ellenőrzésére vonatkozó rendelkezések bevezetése a lobogó szerinti tagállam felelőssége; mivel ezért biztosítani kell az irányítási és ellenőrzési eljárások átláthatóságát és méltányosságát;
mivel a Balti-tengeren folytatott halászati erőkifejtés ellenőrzése nem sérti a halászati erőkifejtés szintjeinek a Tanács által a halászat és akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendelet [5] 8. cikkében meghatározott eljárásnak megfelelően történő megállapítását, különös tekintettel e terület erőforrásainak állapotára,
ELFOGADTA EZT A RENDELETET:
1. cikk
Ez a rendelet létrehozza a tagállamok felségterülete vagy joghatósága alá tartozó IBSFC területeken (22-32. alkörzet) végzett halászati erőkifejtés irányítási rendszerének bevezetésére szolgáló eljárást.
A rendszer 1998. január 1-jén lép hatályba.
2. cikk
(1) A tagállamok összeállítják a lobogóik alatt hajózó azon megnevezett hajók jegyzékét, amelyek jogosultak a mellékletben meghatározott halászati területeken halászati tevékenységek folytatására.
(2) A tagállamok később kicserélhetik a jegyzékeikre felvett hajókat vagy felvehetnek egyéb hajókat is, feltéve, hogy azok halászati jogosultsággal rendelkeznek, valamint megfelelnek a 3760/92/EGK rendelet 11. cikkének alkalmazásából eredő vonatkozó feltételeknek.
3. cikk
A tagállamok a különleges halászati engedélyekre vonatkozó általános rendelkezések megállapításáról szóló, 1994. június 27-i 1627/94/EK tanácsi rendelettel [6] összhangban a lobogójuk alatt hajózó, a mellékletben említett halászati területeken halászati tevékenységet folytató hajóik számára különleges halászati engedélyt adnak ki.
4. cikk
(1) A tagállamok legkésőbb 1997. szeptember 30-ig megküldik a Bizottságnak a 2. cikkben említett, megnevezett hajók jegyzékére vonatkozó adatokat.
(2) A tagállamok rendszeres időközönként értesítik a Bizottságot az (1) bekezdésben említett adatokban történt valamennyi változásról.
(3) A Bizottság továbbítja a többi tagállamnak az (1) és a (2) bekezdésben említett adatokat.
5. cikk
Amennyiben szükséges, a Tanács a 3760/92/EGK rendelet 8. cikkének (4) bekezdésében meghatározott eljárásnak megfelelően szinteket állapíthat meg a halászati erőkifejtésre, különös figyelemmel a mellékletben említett halászati területek halállományaira.
6. cikk
(1) A tagállamok lépéseket tesznek a lobogójuk alatt hajózó hajók által a mellékletben említett halászati területeken folytatott halászati erőkifejtés utólagos ellenőrzésének biztosítására.
(2) A Tanács 1997. december 31. előtt döntést hoz a Bizottság által a közös halászati politika ellenőrző rendszerének létrehozásáról szóló, 1993. október 12-i 2847/93/EGK tanácsi rendelet [7] módosításaira legkésőbb 1997. június 30-ig benyújtandó javaslatról, különösen a IIa. címmel kapcsolatban, amely a halászati erőkifejtés adatainak a hajónaplóba való feljegyzéséről, a megnevezett hajók jegyzékeinek a Bizottsághoz történő eljuttatására vonatkozó eljárásról, a tagállamok által a halászati erőkifejtésekről végzett adatgyűjtésről és az összegyűjtött adatoknak a Bizottsághoz történő továbbításáról szól, az e rendeletben említett, a halászati erőkifejtés irányítására vonatkozó szabályok betartásának biztosítása érdekében.
7. cikk
(1) Ez a rendelet azokra a hajókra alkalmazandó, amelyek függélyek között mért hosszúsága 15 méternél vagy teljes hosszúsága 18 méternél nagyobb.
(2) Az e határértéknél kisebb méretű hajók halászati erőkifejtését az egyes halászati területek esetében összesítve kell megbecsülni.
8. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1997. április 24-én.